“Oʻzbekiston Konstitutsiyasining 30 yilligi” esdalik nishonini taʼsis etish toʻgʻrisida
(constitution, 2022-11-08)

Oʻzbekiston Respublikasi Konstitutsiyasi xalqimiz siyosiy-huquqiy tafakkurining yorqin ifodasi sifatida demokratik davlat va kuchli fuqarolik jamiyatini barpo etish, aholining erkin va obod turmushini taʼminlash, mamlakatning xalqaro maydondagi obroʻ-eʼtiborini yuksaltirish hamda barcha sohalarda islohotlarni muvaffaqiyatli amalga oshirishda mustahkam poydevor boʻlib xizmat qilmoqda. Yurtimiz taraqqiyotining yangi bosqichida xalqimizning tinch va farovon hayoti uchun ishonchli kafolat boʻlgan Bosh qomusimizni bugungi davr talablariga mos holda, eng muhimi, fuqarolarimiz xohish-irodasi va fikri hamda mamlakatimizda olib borilayotgan islohotlarning bosh maqsadi boʻlgan “Inson — jamiyat — davlat” tamoyili asosida haqiqiy xalq Konstitutsiyasiga aylantirish ishlari izchil amalga oshirilmoqda. Oʻzbekiston Respublikasi Konstitutsiyasi qabul qilinganining 30 yilligi munosabati bilan, shuningdek, mamlakatimiz mustaqilligini mustahkamlash, uning iqtisodiy, siyosiy, ijtimoiy, ilmiy, maʼnaviy salohiyatini yuksaltirish, mudofaa qudratini oshirishga munosib hissa qoʻshib kelayotgan yurtdoshlarimizni taqdirlash maqsadida: 1. “Oʻzbekiston Konstitutsiyasining 30 yilligi” esdalik nishoni taʼsis etilsin. 2. Belgilansinki: “Oʻzbekiston Konstitutsiyasining 30 yilligi” esdalik nishoni bilan mamlakatimiz mustaqilligini mustahkamlash, uning iqtisodiy, siyosiy, ijtimoiy, ilmiy, maʼnaviy salohiyatini yuksaltirish, mudofaa qudratini oshirish, davlatimiz sarhadlarining daxlsizligini taʼminlash, tinchlik va barqarorlikni, millatlararo doʻstlik va totuvlikni asrash, Yangi Oʻzbekistonda demokratik islohotlarni chuqurlashtirish, inson huquqlari va erkinliklari, qadr-qimmati ulugʻlanadigan adolatli fuqarolik jamiyatini barpo etish, Asosiy Qonunimizning hayotimizdagi oʻrni va ahamiyatini keng targʻib qilish, yosh avlodni qonunga hurmat, Vatanga mehr va sadoqat ruhida tarbiyalash ishlariga munosib hissa qoʻshib kelayotgan barcha soha vakillari, mehnat faxriylari, harbiy xizmatchilar va huquqni muhofaza qiluvchi organlar xodimlari hamda boshqa shaxslar taqdirlanadi; “Oʻzbekiston Konstitutsiyasining 30 yilligi” esdalik nishoni bilan Oʻzbekiston Respublikasi fuqarosi boʻlmagan shaxslar ham taqdirlanishi mumkin. 3. “Oʻzbekiston Konstitutsiyasining 30 yilligi” esdalik nishonining nizomi va tavsifi 1 va 2-ilovalarga muvofiq tasdiqlansin. 4. Vazirlar Mahkamasi (A. Aripov) bir oy muddatda: “Oʻzbekiston Konstitutsiyasining 30 yilligi” esdalik nishonlari va ularning guvohnomalari belgilangan tartibda tayyorlanishini taʼminlasin; “Oʻzbekiston Konstitutsiyasining 30 yilligi” esdalik nishoni bilan taqdirlash uchun nomzodlar boʻyicha takliflarni toʻplash va umumlashtirish ishlarini tashkil etsin. 5. Vazirliklar, idoralar, jamoat birlashmalari va boshqa respublika organlari rahbarlari, Qoraqalpogʻiston Respublikasi Joʻqorgʻi Kengesi raisi, viloyatlar va Toshkent shahar hokimlari “Oʻzbekiston Konstitutsiyasining 30 yilligi” esdalik nishonlari Konstitutsiya qabul qilingan kun munosabati bilan joylarda oʻtkaziladigan tadbirlarda tantanali vaziyatda topshirilishini tashkil etsin. 6. Belgilab qoʻyilsinki, “Oʻzbekiston Konstitutsiyasining 30 yilligi” esdalik nishonlari va ularning guvohnomalarini tayyorlash bilan bogʻliq xarajatlar Vazirlar Mahkamasining zaxira jamgʻarmasi mablagʻlari hisobidan qoplanadi. Moliya vazirligi (T. Ishmetov) mazkur bandda nazarda tutilgan tadbirlar bilan bogʻliq sarf-xarajatlar uchun Vazirlar Mahkamasining zaxira jamgʻarmasidan zarur mablagʻlar ajratilishini taʼminlasin. 7. Axborot va ommaviy kommunikatsiyalar agentligi Oʻzbekiston Milliy axborot agentligi va Oʻzbekiston Milliy teleradiokompaniyasi bilan birgalikda “Oʻzbekiston Konstitutsiyasining 30 yilligi” esdalik nishoni bilan taqdirlashga bagʻishlangan tadbirlarni ommaviy axborot vositalari, Internet va ijtimoiy tarmoqlarda keng yoritish ishlarini tashkil qilsin. 8. Ushbu Farmonning ijrosini nazorat qilish Oʻzbekiston Respublikasi Prezidenti Administratsiyasi rahbari S.U. Umurzakov zimmasiga yuklansin. 1. “Oʻzbekiston Konstitutsiyasining 30 yilligi” esdalik nishoni bilan mamlakatimiz mustaqilligini mustahkamlash, uning iqtisodiy, siyosiy, ijtimoiy, ilmiy, maʼnaviy salohiyatini yuksaltirish, mudofaa qudratini oshirish, davlatimiz sarhadlarining daxlsizligini taʼminlash, tinchlik va barqarorlikni, millatlararo doʻstlik va totuvlikni asrash, Yangi Oʻzbekistonda demokratik islohotlarni chuqurlashtirish, inson huquqlari va erkinliklari, qadr-qimmati ulugʻlanadigan adolatli fuqarolik jamiyatini barpo etish, Asosiy Qonunimizning hayotimizdagi oʻrni va ahamiyatini keng targʻib qilish, yosh avlodni qonunga hurmat, Vatanga mehr va sadoqat ruhida tarbiyalash ishlariga munosib hissa qoʻshib kelayotgan barcha soha vakillari, mehnat faxriylari, harbiy xizmatchilar va huquqni muhofaza qiluvchi organlar xodimlari hamda boshqa shaxslar taqdirlanadi. 2. “Oʻzbekiston Konstitutsiyasining 30 yilligi” esdalik nishoni bilan Oʻzbekiston Respublikasi fuqarosi boʻlmagan shaxslar ham taqdirlanishi mumkin. 3. “Oʻzbekiston Konstitutsiyasining 30 yilligi” esdalik nishoni Oʻzbekiston Respublikasi Prezidenti yoki uning nomidan Oliy Majlis Senatining Raisi, Oliy Majlis Qonunchilik palatasining Spikeri, Bosh vazir, vazirliklar, idoralar, jamoat birlashmalari va boshqa respublika organlari rahbarlari, Qoraqalpogʻiston Respublikasi Joʻqorgʻi Kengesi raisi, viloyatlar va Toshkent shahar hokimlari, shuningdek, shu ishga vakil qilingan boshqa shaxslar tomonidan tantanali vaziyatda topshiriladi. Mukofotlanganlarga esdalik nishoni bilan birga uning guvohnomasi beriladi. 4. “Oʻzbekiston Konstitutsiyasining 30 yilligi” esdalik nishoni koʻkrakning chap tomoniga davlat mukofotlaridan keyin taqiladi. “Oʻzbekiston Konstitutsiyasining 30 yilligi” esdalik nishoni 0,25 mikron qalinlikda oltin bilan qoplangan mis qotishmasidan tayyorlanadi va diametri 34 millimetrli doira shaklida boʻladi. Esdalik nishonining umumiy balandligi 54 millimetrni tashkil etadi. Esdalik nishonining qalinligi — 2,2 millimetr, old va orqa tomonlarining chetlari qabariq doira bilan oʻralgan. Esdalik nishonining old tomoni markazida milliy naqshlar fonida qonuniylik va adolat timsoli boʻlgan tarozi va ochiq holatdagi kitob — Oʻzbekiston Respublikasi Konstitutsiyasi ramziy maʼnoda aks ettirilgan. Kitob tasvirining ichida balandligi 8,6 millimetr boʻlgan “30”, pastki qismida esa balandligi 2,5 millimetrli “YILLIGI” yozuvi joylashgan. Kitob tasviri ortida davlatimiz suvereniteti hamda chegaralarimiz daxlsizligini ifoda etuvchi milliy naqshdagi mustahkam darvoza aks ettirilgan. Esdalik nishoni aylanasi milliy naqshlar bilan bezatilgan boʻlib, uning yuqori qismida “OʻZBEKISTON”, pastki qismida “KONSTITUTSIYASINING” soʻzlari yozilgan. Yozuvlar va tasvirlar zarhal rangda boʻlib, harflarning balandligi 1,8 millimetrni tashkil etadi. Esdalik nishonining orqa tomonida Oʻzbekiston Respublikasi Davlat gerbi tasvirlangan. Esdalik nishoni Oʻzbekiston Respublikasi Davlat bayrogʻi ranglaridagi shoyi lenta bilan qoplangan toʻgʻri toʻrtburchak shaklidagi qadagʻichga ilgakchalar va halqacha yordamida ulangan. Qadagʻichning boʻyi — 16 millimetr, eni — 25 millimetr. Qadagʻichning orqa tomoniga esdalik nishonini kiyimga taqib qoʻyish uchun toʻgʻnogʻich koʻrinishidagi moslama oʻrnatilgan.